KOMMISSIONENS BESLUTNING af 26. november 1996 om bemyndigelse af medlemsstaterne til midlertidigt at træffe supplerende foranstaltninger mod spredning af Thrips palmi Karny, for så vidt angår Kongeriget Nederlandene (96/702/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i medlemsstaterne af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 96/14/EF (2), særlig artikel 15, stk. 3, og

ud fra følgende betragtninger:

Hvis en medlemsstat mener, at der er overhængende risiko for indslæbning på dens område fra en anden medlemsstat af Thrips palmi Karny, kan den midlertidigt træffe alle nødvendige supplerende foranstaltninger til at beskytte sig mod denne risiko, så længe Kommissionen ikke har vedtaget sådanne foranstaltninger;

den 19. juni 1995 underrettede Nederlandene de øvrige medlemsstater og Kommissionen om, at der på nogle planteskoler, der producerer prydplanter af Ficus, var konstateret forekomst af Thrips palmi; af yderligere rapporter fra Nederlandene fremgik det, at flere planteskoler udviste smitte med Thrips palmi; Kommissionen vedtog derfor beslutning 96/153/EF (3) om bemyndigelse af medlemsstaterne til midlertidigt at træffe supplerende foranstaltninger mod spredning af Thrips palmi Karny, for så vidt angår Nederlandene;

den 27. september 1996 meddelte Nederlandene de øvrige medlemsstater og Kommissionen, at der var konstateret smitte med Thrips palmi på en ny planteskole;

til trods for intensive undersøgelser har det endnu ikke været muligt at identificere smittekilden i Nederlandene;

i denne situation er det berettiget, at medlemsstaterne bemyndiges til at træffe supplerende foranstaltninger mod spredning af Thrips palmi, for så vidt angår Nederlandene;

i forbindelse med disse foranstaltninger bør der tages hensyn til produktions- og distributionsstrukturen i Nederlandene og til den øgede risiko, som afgrøder, der dyrkes i nærheden af smittede planteskoler, indebærer;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. For planter af Ficus L. sørger Kongeriget Nederlandene indtil den 30. november 1997 for, at betingelserne i stk. 2 opfyldes, hvis planter af Ficus L. til udplantning, dog ikke frø, fra Nederlandene skal flyttes til andre medlemsstater eller inden for Nederlandene.

2. Med henblik på stk. 1 skal følgende betingelser opfyldes:

a) For planter af Ficus L. til udplantning, dog ikke frø, gælder følgende:

aa) - de skal være opbevaret, dyrket eller produceret på planteskoler, der er officielt registreret i henhold til Kommissionens direktiv 92/90/EØF (4), og

- enten være opbevaret, dyrket eller produceret i mindst to måneder på et enkelt produktionssted, og dette produktionssted og dets umiddelbare omgivelser skal være fundet fri for Thrips palmi ved begge de officielle kontroller, der er gennemført mindst to gange om måneden i de sidste to måneder før flytningen fra produktionsstedet, og ved inspektionsprocedurer, der er gennemført i hele den nævnte periode, eller være opbevaret, dyrket eller produceret i mindst en måned på et enkelt produktionssted eller i umiddelbar nærhed heraf og have været underkastet egnet behandling til at sikre frihed for Thrips palmi, og dette produktionssted skal derefter være fundet fri for Thrips palmi ved begge de officielle kontroller, der er gennemført mindst to gange om måneden i den sidste måned før flytningen fra produktionsstedet, og ved inspektionsprocedurer, der er gennemført i hele den nævnte periode

ab) når de flyttes fra produktionsstedet, skal de ledsages af et plantepas, der er udarbejdet og udstedt i overensstemmelse med Kommissionens direktiv 92/105/EØF (5).

b) Uden at det berører kravet om underretning i artikel 15 i direktiv 77/93/EØF, giver Nederlandene Kommissionen og de øvrige medlemsstater udførlige oplysninger om de produktionssteder, for hvis vedkommende der er bekræftet smitte, så snart smitten bekræftes.

Artikel 2

1. Medlemsstaterne sørger for, at planter af Ficus L. til udplantning, dog ikke frø, der er dyrket i en anden medlemsstat end Nederlandene, ledsages af et dokument, der angiver oprindelseslandet, når de flyttes fra produktionsstedet og ved enhver efterfølgende flytning.

2. Bestemmelsesmedlemsstaterne:

- kan lade sendinger af planter af Ficus L. til udplantning, dog ikke frø, fra Nederlandene underkaste kontrol

- kan tage yderligere passende skridt til at gennemføre officiel overvågning, når det gælder planter af Ficus L. til udplantning, dog ikke frø, fra Nederlandene, der flyttes til deres område.

Artikel 3

Medlemsstaterne foretager officielle undersøgelser for Thrips palmi.

Den undersøgelse, der foretages i Nederlandene efter første afsnit, skal overvåges af de i artikel 19a i direktiv 77/93/EØF nævnte eksperter efter den deri fastsatte procedure. Inden den 1. maj 1997 og den 1. september 1997 forelægges en rapport om resultaterne af den i Nederlandene gennemførte undersøgelse og den nævnte overvågning for de øvrige medlemsstater og Kommissionen.

Nærmere oplysninger om de i første afsnit omhandlede undersøgelser og resultaterne heraf meddeles de øvrige medlemsstater og Kommissionen senest den 1. september 1997.

Artikel 4

Medlemsstaterne tilpasser de foranstaltninger, som de har vedtaget for at beskytte sig mod indslæbning og spredning af Thrips palmi, for at bringe dem i overensstemmelse med artikel 1 og 2.

Artikel 5

Denne beslutning er rettet til medlemsstaterne.

Udfærdiget i Bruxelles, den 26. november 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 68 af 19. 3. 1996, s. 24.

(3) EFT nr. L 34 af 13. 2. 1996, s. 49.

(4) EFT nr. L 344 af 26. 11. 1992, s. 38.

(5) EFT nr. L 4 af 8. 1. 1993, s. 22.